b'\n_START_ARTICLE_\nKatoli\xc5\xa1ka narodna stranka\n_START_PARAGRAPH_\nKatoli\xc5\xa1ka narodna stranka (kratica KNS) je bila slovenska politi\xc4\x8dna stranka, ki se je kasneje preimenovala v Slovensko ljudsko stranko._NEWLINE_Katoli\xc5\xa1ka narodna stranka je bila ustanovljena leta 1892 v Ljubljani za delovanje na ozemlju Kranjske. Njen prvi predsednik je bil Karel Klun, ki je vodil slovenske poslance v avstrijskem dr\xc5\xbeavnem zboru na Dunaju. Po smrti Karla Kluna je postal novi predsednik Fran Pov\xc5\xa1e, ki je stranko vodil do konca devetdesetih let 19. stoletja. Sprva je imela stranka katoli\xc5\xa1kokonservativno usmeritev, nato pa je prevzela kr\xc5\xa1\xc4\x8danskosocialni program. Stranka se je zavzemala za demokratizacijo Avstro-Ogrske, splo\xc5\xa1no volilno pravico, slovensko avtonomijo v cesarstvu in za izbolj\xc5\xa1anje socialnega polo\xc5\xbeaja delavcev in kmetov. Stranka je bila konec 19. stoletja v kranjskem de\xc5\xbeelnem zboru v opoziciji ob vladajo\xc4\x8di koaliciji slovenskih in nem\xc5\xa1kih liberalcev. Stranko sta odlo\xc4\x8dilno zaznamovala Ivan \xc5\xa0uster\xc5\xa1i\xc4\x8d in Janez Evangelist Krek, ki sta vzpostavila mre\xc5\xbeo zadrug in posojilnic za pomo\xc4\x8d kmetom in delavcem. Ti so bili glavna volilna baza stranke. 27. novembra 1905 je glavni odbor KNS sprejel sklep o preimenovanju stranke v Slovensko ljudsko stranko.'